9.9.2022
EL
Επίσημη Εφημερίδα της Ευρωπαϊκής Ένωσης
C 347/91 Τετάρτη 9 Μαρτίου 2022
123. καταδικάζει τις απόπειρες της Ρωσίας για εκμετάλλευση των εθνοτικών εντάσεων στα Δυτικά Βαλκάνια με σκοπό την αναζωπύρωση των συγκρούσεων και τη διαίρεση των κοινωνιών, κάτι που θα μπορούσε να οδηγήσει σε αποσταθεροποίηση ολόκληρης της περιοχής· εκφράζει ανησυχία για τις προσπάθειες της Ορθόδοξης Εκκλησίας σε χώρες, όπως η Σερβία, το Μαυροβούνιο και η Βοσνία και Ερζεγοβίνη, ιδίως στην οντότητα της Republika Srpska, για την προώθηση της Ρωσίας ως προστάτη των παραδοσιακών οικογενειακών αξιών και την ενδυνάμωση των σχέσεων μεταξύ Κράτους και Εκκλησίας· δηλώνει θορυβημένο διότι χώρες όπως η Ουγγαρία και η Σερβία βοηθούν την Κίνα και τη Ρωσία στους γεωπολιτικούς τους στόχους· συνιστά την έναρξη διαλόγων με την κοινωνία των πολιτών στα Δυτικά Βαλκάνια και τον ιδιωτικό τομέα με σκοπό τον συντονισμό προσπαθειών καταπολέμησης της παραπληροφόρησης στην περιοχή, με έμφαση στην έρευνα και ανάλυση και στην ενσωμάτωση της περιφερειακής εμπειρογνωμοσύνης· καλεί την Επιτροπή να αναπτύξει τις υποδομές που απαιτούνται για να δοθούν τεκμηριωμένες αποκρίσεις τόσο σε βραχυπρόθεσμες όσο και σε μακροπρόθεσμες απειλές παραπληροφόρησης στα Δυτικά Βαλκάνια· καλεί την ΕΥΕΔ να εστιάσει σε μια πιο προορατική στάση, εστιάζοντας στην οικοδόμηση της αξιοπιστίας της ΕΕ στην περιοχή και όχι απλώς στην υπεράσπισή της, επεκτείνοντας την παρακολούθηση της StratCom ώστε να επικεντρωθεί στις διασυνοριακές απειλές παραπληροφόρησης που προέρχονται από τις χώρες των Δυτικών Βαλκανίων και τους γείτονές τους· 124. τονίζει την ανάγκη ενίσχυσης από την ΕΕ και τα κράτη μέλη αυτής της παροχής στήριξης προς τις χώρες της Ανατολικής Εταιρικής Σχέσης, ιδίως μέσω συνεργασίας για την οικοδόμηση αντίστασης των κρατών και των κοινωνιών στην παραπληροφόρηση και τη ρωσική κρατική προπαγάνδα, με σκοπό την αντιμετώπιση της στρατηγικής αποδυνάμωσης και του κατακερματισμού των κοινωνιών και των θεσμών τους· 125. εκφράζει την ανησυχία του για την εξωεδαφική εφαρμογή μέτρων καταναγκασμού που απορρέουν από τον νέο νόμο περί εθνικής ασφάλειας του Χονγκ Κονγκ και τον κινεζικό νόμο για την καταπολέμηση των κυρώσεων από το εξωτερικό, σε συνδυασμό με τις συμφωνίες έκδοσης που έχει συνάψει η Κίνα με άλλες χώρες, επιτρέποντας στην Κίνα να εφαρμόζει μεγάλης κλίμακας αποτρεπτικά μέτρα εναντίον ζωτικής σημασίας μη Κινέζων υπηκόων, για παράδειγμα, σε μια πρόσφατη υπόθεση, εναντίον δύο Δανών βουλευτών, και τις κινεζικές αντικυρώσεις εναντίον πέντε βουλευτών του Ευρωπαϊκού Κοινοβουλίου, της Υποεπιτροπής Ανθρωπίνων Δικαιωμάτων του Κοινοβουλίου, τριών βουλευτών από κράτη μέλη της ΕΕ, της Επιτροπής Πολιτικής και Ασφάλειας του Συμβουλίου της ΕΕ, δύο Ευρωπαίων επιστημόνων και δύο ευρωπαϊκών ομάδων προβληματισμού στη Γερμανία και τη Δανία αντίστοιχα· καλεί όλα τα κράτη μέλη να αντισταθούν και να αρνηθούν την έκδοση και, κατά περίπτωση, να προσφέρουν κατάλληλα μέτρα προστασίας στα εμπλεκόμενα άτομα προκειμένου να αποτραπούν πιθανές παραβιάσεις των ανθρωπίνων δικαιωμάτων· 126. εκφράζει την ανησυχία του για τον αριθμό των ευρωπαϊκών πανεπιστημίων, σχολείων και πολιτιστικών κέντρων που συμμετέχουν σε εταιρικές σχέσεις με κινεζικές οντότητες, συμπεριλαμβανομένων των ινστιτούτων Κομφούκιου, γεγονός που καθιστά δυνατή την κλοπή επιστημονικών γνώσεων και την άσκηση αυστηρού ελέγχου σε όλα τα θέματα που σχετίζονται με την Κίνα στον τομέα της έρευνας και της διδασκαλίας, και επομένως συνιστά παραβίαση της συνταγματικής προστασίας της ακαδημαϊκής ελευθερίας και αυτονομίας, καθώς και για τις επιλογές πολιτιστικών δραστηριοτήτων που σχετίζονται με την Κίνα· εκφράζει ανησυχία διότι τέτοιου είδους ενέργειες ενδέχεται να οδηγήσουν σε έλλειψη γνώσεων σχετικά με ζητήματα που αφορούν την Κίνα, στερώντας την ΕΕ από τις αναγκαίες δεξιότητες· εκφράζει την ανησυχία του, για παράδειγμα, για τη χορηγία, το 2014, της Κινεζικής Βιβλιοθήκης στο Κολλέγιο της Ευρώπης από την υπηρεσία πληροφοριών του Κρατικού Συμβουλίου της κινεζικής κυβέρνησης (23)· εκφράζει τη βαθιά του ανησυχία σχετικά με τις κινεζικές απόπειρες άσκησης πίεσης και λογοκρισίας, για παράδειγμα του μουσείου της Νάντης σε σχέση με την έκθεση με θέμα τον Genghis Kahn που είχε αρχικά προγραμματιστεί για το 2020 (24)· καλεί την Επιτροπή να διευκολύνει την ανταλλαγή ορθών πρακτικών μεταξύ των κρατών μελών με σκοπό την καταπολέμηση των εξωτερικών παρεμβάσεων στους τομείς του πολιτισμού και της εκπαίδευσης· 127. εκφράζει την ανησυχία του για τις περιπτώσεις συγκεκαλυμμένης χρηματοδότησης ερευνών που διενεργούνται στην Ευρώπη, συμπεριλαμβανομένων των προσπαθειών της Κίνας να προσελκύσει ταλέντα μέσω του Προγράμματος των Χιλίων Ταλέντων και των υποτροφιών των ινστιτούτων Κομφούκιου, και για την ηθελημένη ανάμειξη στρατιωτικών και μη στρατιωτικών επιστημονικών έργων στο πλαίσιο της στρατηγικής της Κίνας για συγχώνευση του στρατιωτικού και μη στρατιωτικού τομέα· επισημαίνει τις απόπειρες κινεζικών ιδρυμάτων τριτοβάθμιας εκπαίδευσης για την υπογραφή μνημονίων συνεννόησης με ιδρύματα εταίρους στην Ευρώπη, τα οποία περιέχουν ρήτρες που διαιωνίζουν την κινεζική προπαγάνδα ή ενθαρρύνουν τη στήριξη στις θέσεις ή πρωτοβουλίες πολιτικής του Κομμουνιστικού Κόμματος Κίνας, όπως η πρωτοβουλία «Μία Ζώνη, Ένας Δρόμος», με αποτέλεσμα να καταστρατηγούνται και να υπονομεύονται οι επίσημες θέσεις των κυβερνήσεων των αντίστοιχων χωρών· καλεί τα πολιτισμικά, ακαδημαϊκά και μη κυβερνητικά θεσμικά όργανα να βελτιώσουν τη διαφάνεια όσον αφορά την κινεζική επιρροή και τα καλεί να δημοσιεύουν τυχόν ανταλλαγές πληροφοριών και συνεργασίες με την κινεζική κυβέρνηση και συναφείς οργανώσεις· 128. καταδικάζει την απόφαση που έλαβε η ουγγρική κυβέρνηση να ανοίξει παράρτημα του πανεπιστημίου Fudan και, ταυτόχρονα, να κλείσει το πανεπιστήμιο της Κεντρικής Ευρώπης στη Βουδαπέστη· εκφράζει την ανησυχία του για την αυξανόμενη οικονομική εξάρτηση ευρωπαϊκών πανεπιστημίων από την Κίνα και άλλα ξένα κράτη, δεδομένου του κινδύνου να καταλήξουν ευαίσθητα δεδομένα, τεχνολογίες και των αποτελέσματα ερευνών σε ξένα κράτη και των συνεπειών που θα μπορούσε να έχει αυτή η εξάρτηση για την ακαδημαϊκή ελευθερία· τονίζει τη σημασία της ακαδημαϊκής ελευθερίας για την καταπολέμηση των ενεργειών παραπληροφόρησης και άσκησης επιρροής· ενθαρρύνει τα εν λόγω θεσμικά όργανα να διενεργούν λεπτομερείς αξιολογήσεις
(23) (24)
https://www.coleurope.eu/events/official-inauguration-china-library https://www.chateaunantes.fr/expositions/fils-du-ciel-et-des-steppes/